EuroBench/eurobench-wiki-lt-topics huggingface dataset:
Tema: Futbolas
Sen Marteno vyrų futbolo rinktinė – Sen Marteną atstovaujanti nacionalinė futbolo komanda, kurią kontroliuoja Šiaurinių salų futbolo komitetas (Comité de Football des Îles du Nord). Kadangi Sen Martenas priklauso Prancūzijai, dėl to nėra FIFA narys ir nedalyvauja pasaulio futbolo čempionatų atrankose. Nuo 2013 m. Sen Martenas priklauso CONCACAF ir gali dalyvauti šios organizacijos rengiamuose turnyruose.
Tema: Paukščiai
Rausiančioji pelėda, rausiančioji pelėdikė (Athene cunicularia) – pelėdinių (Strigidae) šeimos paukštis. Įdomi pelėdų rūšis, kuri skirtingai nuo savo gentainių gyvena ne medžiuose, o įsikuria po žeme. Toks prisitaikymas leidžia jai išgyventi atvirose, medžiais neapaugusiose, vietose. Saugodama urvą skleidžia gyvatės barškuolės primenančius šaižius barškančius garsus. Daug laiko praleidžia medžiodama ant žemės. Abiejų lyčių plunksnos skiriasi. Rausiančioji pelėda yra maždaug 19-25 cm dydžio, sveria 120-250 g. Paplitusi Šiaurės, Centrinėje ir Pietų Amerikoje, Karibų salose.
Tema: Filmai
Ne Dža 2 (kin. 哪吒之魔童闹海) – 2025 m. kinų animacinis nuotykių filmas, kurio scenarijaus autorius ir režisierius – Jiaozi. Tai tiesioginis filmo „Ne Dža“ (2019 m.) tęsinys, pagrįstas kinų mitologija ir kinų rašytojo Xu Zhonglin XVI a. romanu „Dievų investitūra“ (封神演義 = Fengshen Yanyi). Kinijos kino teatruose pasirodė 2025 m. sausio 29 d. ir sulaukė teigiamų kritikų vertinimų už animaciją, veiksmo scenas, pasaulio kūrimą ir emocinį pagrindą. Sulaukė didžiulio komercinio pasisekimo – surinko daugiau nei 2,2 milijardo JAV dolerių pajamų. Taip tapo pelningiausiu animaciniu filmu, pelningiausiu ne anglų kalba sukurtu filmu ir pirmuoju animaciniu filmu istorijoje, kurio pajamos viršijo 2 milijardų JAV dolerių ribą. Jis taip pat yra pelningiausias 2025 m. filmas ir penktas pelningiausias filmas per visą kino istoriją.
Tema: Kalnai
Kalnas – aukšta geografinė vietovė, aukštesnė negu kalva. Ką reiškia aukšta, skiriasi pagal įprastą aplinką. Kas Lietuvoje patenka į kalnų sąrašų, kitur gali būti per mažas kalvos vardui. Kalnai dažniausiai yra kalnyno dalis. Aukščiausias kalnas Lietuvoje yra kalnas Aukštójo (dar. Aukštasis kalnas, 293,84 m) ir Juozapinės kalnas (293,6 m virš jūros lygio). Europos aukščiausias kalnas – Monblanas Prancūzijos Alpėse (4808 m) arba – priklausomai nuo to, ar šiaurės Kaukazas priklauso Europai – Elbrusas (5642 m). Aukščiausias pasaulio kalnas virš jūros lygio – Džomolungma (8848 m). Didžiausio tūrio kalnas – Mauna Loa Havajuose (~75 000 km³). Aukščiausias kalnas (ir ugnikalnis) Saulės sistemoje yra Olympus Mons (27 km aukščio), stūksantis Marse. Vikicitatos
Tema: Upės
Avašas (angl. Awash) – upė Etiopijoje. Prasideda į vakarus nuo Adis Abebos, aplenkia miestą iš pietų. Didžiuoju riftiniu slėniu teka į šiaurės rytus, poto į rytus. Prateka keletą ežerų ir įteka į nenutekamą druskingą Abės ežerą prie sienos su Džibučiu. 1960 m. į pietus nuo Adis Abebos upė užtvenkta, pastatyta hidroelektrinė, susidarė dirbtinis Kokos ežeras. Avašo slėnyje rasta daug hominidų fosilijų, tarp jų ir garsioji Liusi. Čia buvo rastas nuosėdų šaltinis, kuriame yra seniausi akmens amžiaus įrankiai. Dėl svarbos paleoantropologijai Avašo žemupio slėnis įtrauktas į UNESCO pasaulio paveldo sąrašą. Pagrindinis intakas – Germana (kairysis). Miestai – Metehara, Asaita.
Tema: Rašytojai
Dragotinas Ketė (slovėn. Dragotin Kette, 1876 m. sausio 19 d. – 1899 m. kovo 26 d.; palaidotas Žalės kapinėse) – slovėnų poetas, impresionizmo ir neoromantizmo atstovas. Kartu su Josipu Murnu, Ivanu Cankaru ir Otonu Župančičiumi jis yra laikomas slovėnų modernios literatūros pradininku.
Tema: Futbolas
2025–2026 m. JAE Pro League – aukščiausioji JAE futbolo lyga. 51–asis sezonas, kai buvo įkurta lyga. Dėl rėmimo sutarčių dar žinoma kaip 2025–2026 m. ADNOC Pro League. Sezonas prasidėjo 2025 m. rugpjūčio 16 d., o baigėsi 2026 m. gegužės d. Shabab Al Ahli gynė čempionų titulą.
Tema: Medicina
JAK2 mutacija – kraujo ligų grupei (kai kurioms mieloproliferacinėms neoplazijoms) būdinga mutacija (mutacijų grupė), kuri įgalina kamieninę ląstelę nekontroliuojamai daugintis. Normaliomis sąlygomis JAK2 (antrojo tipo januskinazė) ląstelės membranoje perduoda signalą į ląstelę, kuris yra svarbus jos dalijimuisi. Esant mutacijai šio signalo perdavimas nebegali būti slopinamas, todėl ląstelė ima nekontroliuojamai daugintis netgi nesant stimuliacijos iš išorės. JAK2 mutacija gali būti nustatoma sergant šiomis ligomis: Tikroji policitemija: >95% Esencinė trombocitemija: 41-72% Pirminė mielofibrozė: 39-57% Refrakterinė anemija su žiediniais sideroblastais ir trombocitoze: 50-65% Lėtinė mielomonocitinė leukemija: 3-9% Mielodisplastiniai sindromai: 3-5% Ūminė mielogeninė leukemija: <5%